નેતા કહે, ‘‘એક કામ કરો. તમે ઉત્સવ નહીં, યાત્રા યોજો. સીબીઆઇ એકતા યાત્રા તમને એકતાની જરૂર છે. અત્યારે તમારે જે પ્રોબ્લેમ છે એ એકતાનો જ છે. પણ ડોન્ટ વરી, આપણે સીબીઆઇ એકતા યાત્રા યોજીશું. વિચારો કે તમે સીબીઆઇના સૌ ટોપના અધિકારીઓ, મીડલ લેવલ ઓફિસરો અને પટાવાળાઓ સહિત સમગ્ર સ્ટાફ દિલ્હીના માર્ગ પર અને પછી સમગ્ર દેશમાં રાજ્યોના મોટાં શહેરોમાં સાથે મળીને એકતા યાત્રા યોજશો ત્યારે કેવાં અદ્‌ભૂત દ્રશ્યો સર્જાશે, સીબીઆઇ પર આળ લગાવનારા અને હસનારા સૌ ભોંઠા પડશે, સમગ્ર દેશમાં જ નહીં પણ વિદેશમાં પણ સીબીઆઇનો જયજયકાર થઇ જશે. એકતા યાત્રા માટે રથની ડિઝાઇન, ધજાપતાકાની ડિઝાઇન, સ્ટેજની ડિઝાઇન અને જોઇએ તો ભાષણોની રેડીમેડ સ્ક્રિપ્ટ પણ અમારાં કાર્યાલયમાંથી મળી જશે. અમારું એકતા યાત્રાનું ગુજરાત મોડલ એકદમ રેડીમેડ છે. તે જ તમને આપી દેશું. ’’